En massiv indsats med pumper, der lænser 30.000 liter vand i minuttet ud i havnebassinet, holdt tirsdag formiddag det norske rederi Kystlinks færge "Pride of Telemark" flydende i havnen i Hirtshals, efter at skibet ved 01-tiden mistede strømmen under indsejlingen til havnen og strejfede molen, så færgen fik en flænge i bunden i skibets venstre side. Beredskabet fra Hjørring Kommune arbejder med et undervandskamera for at lokalisere flængen, så en stor træplade kan blive sænket ned foran hullet og bremse indstrømningen af vand, så skibet kan blive lænset, oplyser Hjørring Kommunes beredskabschef, Knud Børge Møller. Der var 150 passagerer, 64 besætningsmedlemmer, 50-60 lastbiler og flere personbiler om bord på færgen, der kom fra Langesund i Norge. Alle passagerer har forladt færgen, men bilerne er endnu om bord. De kommer først fra borde, når færgen kan flyttes fra Color Lines færgeleje til Kystlinks leje i havnen.

Opsummering:
Beredskabscenter Hjørring forsøger at sænke træplade ned foran lækagen i færge i Hirtshals Havn.